SKRIFTLIG FORESPØRGSEL E-3492/01

af Pere Esteve (ELDR) til Rådet

(8. januar 2002)

Om: Europa-Parlamentets beslutning af 11. december 1990 om catalansk

Europa-Parlamentet opfordrede i sin beslutning af 11. december 1990 om situationen for sprogene i De Europæiske Fællesskaber og catalansk (A3-0169/90)(1) bl.a. Rådet til at gøre en indsats for at nå følgende mål:

1. offentliggørelse på catalansk af Fællesskabernes traktater og vigtige dokumenter

2. udsendelse i alle medier af al offentlig tilgængelig information affattet på catalansk vedrørende de europæiske institutioner

3. medtagelse af catalansk i Kommissionens programmer for fremme af undervisningen i de europæiske sprog

4. anvendelse af catalansk i alle mundtlige og skriftlige kontakter med offentligheden på EF-Kommissionens kontor(er) i de autonome regioner.

Endvidere nævntes det i samme beslutning, at vidner og sagkyndige i henhold til Domstolens procesreglement allerede på daværende tidspunkt kunne anvende catalansk i Domstolen, hvis de ikke kunne udtrykke sig tilstrækkelig godt på et af Domstolens processprog.

Ifølge oplysninger, som ovenstående medlem har modtaget fra Parlamentets og Kommissionens kontorer i Barcelona, og i overensstemmelse med punkt 4 i ovennævnte beslutning benyttes catalansk normalt i det daglige arbejde, i meddelelser og andre informationer til og fra offentligheden og i forbindelse med aktiviteter iværksat på eget initiativ.

Imidlertid er kun en del af de publikationer og det informationsmateriale, der udarbejdes af Europa-Parlamentets kontor i Madrid, affattet på catalansk. Ovennævnte to institutioner har endvidere forsøgt at få udarbejdet flere af Parlamentets og Kommissionens publikationer på catalansk, men dette vanskeliggøres af manglen på bevillinger og et mere klart regelsæt. Størstedelen af PR- og informationsmaterialet er kun blevet og bliver kun udarbejdet på castiliansk.

I hvilket omfang er målsætningerne i ovennævnte beslutning fra Europa-Parlamentet efter Rådets opfattelse blevet opfyldt? Agter Rådet at træffe konkrete foranstaltninger for at løse de omtalte problemer i forbindelse med manglende bevillinger og klarere regler bortset fra omtalte beslutning om EU-institutionernes anvendelse af catalansk? Kan Rådet oplyse, om catalansk i praksis er blevet anvendt i Domstolen?

(1) EFT C 19 af 28.1.1991, s. 42.

Svar

(18. marts 2002)

1. Rådet har noteret sig Europa-Parlamentets beslutning. Det opfordrer det ærede parlamentsmedlem til at henvende sig til de pågældende institutioner for at få de oplysninger, der vedrører dem.

2. Rådet har ikke drøftet spørgsmålet om, hvilke betingelser, navnlig af økonomisk art, der knytter sig til anvendelsen af det katalanske sprog i de europæiske institutioner.

3. Rådet erindrer det ærede parlamentsmedlem om, at det på samlingen den 5. november 2001 vedtog en resolution om kulturens plads i Den Europæiske Unions konstruktion, og at det havde en åben debat herom, som blev transmitteret direkte til offentligheden. Efter den offentlige debat om betydningen af den kulturelle mangfoldighed, som ligger til grund for den europæiske konstruktion, konkluderede formandskabet, at der er et problem med balancen mellem ambitionerne for det europæiske kultursamarbejde og de midler, der bevilges til det, og at det bør overvejes at benytte nye og mere effektive metoder, som eventuelt kan tages med i betragtning, næste gang traktaterne skal revideres, da debatten om kulturel identitet og dens værdier i den aktuelle sammenhæng ikke er et abstrakt begreb.